PMIndiaData/PMIndiaSum huggingface dataset:
भारतात जागतिक आरोग्य संघटनेचे जागतिक पारंपरिक औषध केंद्र स्थापन करायला केंद्रीय मंत्रिमंडळाची मंजुरी

नवी दिल्ली, 9 मार्च 2022 पंतप्रधान नरेंद्र मोदी यांच्या अध्यक्षतेखालील केंद्रीय मंत्रिमंडळाने भारत सरकार आणि जागतिक आरोग्य संघटना (WHO) यांच्यात यजमान देश करारावर स्वाक्षरी करून गुजरातमधील जामनगर येथे जागतिक आरोग्य संघटनेचे जागतिक पारंपरिक औषध केंद्र (WHO GCTM) स्थापन करण्यास मान्यता दिली आहे. WHO GCTM ची स्थापना आयुष मंत्रालयाच्या अंतर्गत जामनगरमध्ये केली जाईल. जगभरातील पारंपारिक औषधांसाठी हे पहिले आणि एकमेव जागतिक केंद्र (कार्यालय) असेल. फायदे: i. जगभरात आयुष पद्धती स्थापित करणे . ii. पारंपरिक औषधांशी संबंधित जागतिक आरोग्य विषयांवर नेतृत्व प्रदान करता येईल. iii. गुणवत्ता, सुरक्षितता आणि परिणामकारकता, प्रवेश आणि पारंपारिक औषधांचा तर्कसंगत वापर सुनिश्चित करण्यासाठी. iv. डेटा उपक्रम विश्लेषणे गोळा करण्यासाठी आणि परिणामाचे मूल्यांकन करण्यासाठी संबंधित तांत्रिक क्षेत्रांमध्ये, साधने आणि पद्धतींमध्ये मानदंड, मानके आणि मार्गदर्शक तत्त्वे विकसित करणे. विद्यमान टेलिमेडिसिन डेटा बँक, आभासी ग्रंथालये आणि शैक्षणिक आणि संशोधन संस्थांचे सहयोगी तयार करणारे WHO TM माहिती विज्ञान केंद्राची परिकल्पना करणे. v.उद्दिष्टांशी सुसंगत असलेल्या क्षेत्रात विशिष्ट क्षमता निर्माण आणि प्रशिक्षण कार्यक्रम विकसित करणे आणि कॅम्पस, निवासी किंवा वेब-आधारित आणि जागतिक आरोग्य संघटना अकादमी आणि इतर धोरणात्मक हितधारकांसह भागीदारीद्वारे प्रशिक्षण कार्यक्रम आयोजित करणे. जागतिक आरोग्य संघटनेचे महासंचालक डॉ. टेड्रोस अदनोम घेबेरेयस यांनी भारताच्या माननीय पंतप्रधानांच्या उपस्थितीत 13 नोव्हेंबर 2020 रोजी 5 व्या आयुर्वेद दिनानिमित्त भारतात WHO GCTM ची स्थापना करण्याची घोषणा केली. माननीय पंतप्रधानांनी WHO च्या या उपक्रमाची प्रशंसा केली आणि नमूद केले की WHO GCTM जागतिक आरोग्य केंद्र म्हणून उदयास येईल, पुराव्यावर आधारित संशोधन, प्रशिक्षण आणि पारंपरिक औषधांबद्दल जागरूकता वाढवेल. समन्वय, अंमलबजावणी आणि उपक्रमांवर देखरेख ठेवण्याकरिता या केंद्राच्या स्थापनेसाठी एक संयुक्त कृती दलाची (JTF) निर्मिती करण्यात आली आहे. संयुक्त कृती दलामध्ये भारत सरकार, भारताचे स्थायी मिशन, जिनिव्हा आणि जागतिक आरोग्य संघटनेच्या प्रतिनिधींचा समावेश आहे. निवडक तांत्रिक उपक्रम आणि पूर्णपणे कार्यरत WHO GCTM च्या नियोजनासाठी या अंतर्गत, ITRA, जामनगर, गुजरात येथे एक हंगामी कार्यालय स्थापन केले जात आहे. आयुर्वेद आणि युनानी प्रणालीचे प्रशिक्षण आणि सराव यावर प्रमाणित दस्तऐवज विकसित करणे, रोगांचे आंतरराष्ट्रीय वर्गीकरण-11 च्या पारंपरिक औषध प्रकरणातील दुसरे मॉड्यूल सादर करणे, एम-योगासारखे अॅप विकसित करणे, इंटरनॅशनल फार्माकोपिया ऑफ हर्बल मेडिसिन (आयपीएचएम) आणि इतर संशोधन अभ्यास इ. च्या कार्यास समर्थन देणे यासह अनेक आघाड्यांवर आयुष मंत्रालयाने जागतिक आरोग्य संघटनेसोबत सहकार्य केले आहे. जागतिक आरोग्य संघटनेच्या सहकार्याने आगामी WHO-GCTM आणि इतर विविध उपक्रम जगभरात पारंपरिक औषध क्षेत्रात भारताला अग्रस्थानी राखण्यासाठी मदत करतील.
नेपाळचे पंतप्रधान सुशील कोईराला यांच्याशी पंतप्रधान नरेंद्र मोदी यांची बातचीत

पंतप्रधान नरेंद्र मोदी यांनी आज नेपाळचे पंतप्रधान सुशील कोईराला यांच्याशी आज दूरध्वनीवरुन चर्चा केली. नेपाळमधल्या हिंसाचारातल्या जीवितहानीबद्दल दु:ख व्यक्त करतानाच मृतांच्या कुटुंबियांकडे त्यांनी शोकभावना प्रकट केल्या आहेत. नेपाळमधल्या राजकीय आणि सामाजिक अस्थैर्याबद्दल चिंता व्यक्त करतानाच यामुळे नेपाळमध्ये नुकत्याच झालेल्या भूकंपाच्या आपत्तीत भर पडणार असल्याचे पंतप्रधान म्हणाले. संयम राखत शांतता आणि सुव्यवस्था पुनर्स्थापित करण्याचं आवाहन त्यांनी केले. सरकार, सर्व राजकीय पक्ष आणि जनतेनं हिंसा टाळून सामाजिक सलोखा राखावा असं आवाहन त्यांनी केलं आहे. शांतता प्रक्रिया आणि राज्यघटना मसुदा तयार करण्यात नेपाळने केलेल्या ऐतिहासिक प्रगतीची त्यांनी प्रशंसा केली. समाजाच्या सर्व स्तरात विश्वासाचे वातावरण अधिक दृढ करण्याच्या दृष्टीने नेपाळमधल्या राजकीय नेतृत्वाने सर्व महत्त्वाच्या मुद्यांवर जनतेसह सर्व राजकीय पक्षांशी चर्चेद्वारे सोडविण्याच्या मुद्याचा त्यांनी पुनरुच्चार केला. भारताचा शेजारी या नात्याने नेपाळच्या सुरक्षेसाठी भारत आवश्यक ते सर्व करेल असे आश्वासन त्यांनी दिले. शांततापूर्ण, स्थिर, लोकशाही आणि भरभराटीनं युक्त अशा नेपाळचा उदय पाहणे ही भारताची इच्छा आहे. नेपाळच्या जनतेच्या इच्छा आणि प्राधान्यानुसार त्यांचे उद्दिष्ट साध्य करण्यासाठी भारत, नेपाळला सर्व मदत देत राहील, याचा पुनरुच्चार त्यांनी केला.
प्रधानमंत्री गरीब कल्याण अन्न योजनेला आणखी तीन महिन्यांची (ऑक्टोबर 2022-डिसेंबर 2022) मुदतवाढ देण्याचा केंद्र सरकारचा निर्णय

नवी दिल्‍ली, 28 सप्‍टेंबर 2022 राष्ट्रीय अन्न सुरक्षा कायद्यांतर्गत सर्व लाभार्थींना दरमहा प्रति व्यक्ती 5 किलो मोफत धान्याचे वितरण डिसेंबर 2022 पर्यंत सुरू राहणार पंतप्रधान नरेंद्र मोदी यांनी 2021 साली लोकहितार्थ केलेल्या घोषणेच्या अनुषंगाने तसेच प्रधानमंत्री गरीब कल्याण अन्न योजनेअंतर्गत अतिरिक्त अन्न सुरक्षा बहाल करण्याच्या अनुषंगाने, प्रधानमंत्री गरीब कल्याण अन्न योजनेला, सातव्या टप्प्यांतर्गत आणखी तीन महिन्यांची (ऑक्टोबर ते डिसेंबर 2022) मुदतवाढ द्यायला केंद्रिय मंत्रिमंडळाने मंजुरी दिली आहे. कोविड महामारीचे परिणाम आणि इतर विविध कारणांमुळे अवघे जग असुरक्षित परिस्थितीशी दोन हात करत असताना, भारतातील सर्वसामान्य नागरिकांना सहज आणि परवडण्याजोग्या पद्धतीने अन्न उपलब्ध व्हावे, यासाठी भारत सर्वतोपरी खबरदारी घेत असून आपल्या देशातील असुरक्षित घटकांसाठी अन्न सुरक्षेची खातरजमा करत आहे. महामारीच्या कठीण काळातून सर्वसामान्य लोक बाहेर पडत आहेत, हे लक्षात घेत सरकारने प्रधानमंत्री गरीब कल्याण अन्न योजनेला तीन महिन्यांची मुदतवाढ देण्याचा निर्णय घेतला आहे. समाजातील गरीब आणि असुरक्षित घटकांना नवरात्र, दसरा, मिलाद-उन-नबी, दिवाळी, छठ पूजा, गुरुनानक देव जयंती, नाताळ असे सण आनंदाने साजरे करता यावेत, या विचाराने हा निर्णय घेण्यात आला आहे. आगामी सणांच्या काळात कोणत्याही प्रकारची आर्थिक ओढाताण न करता समाजातील या वर्गाला सहजरित्या अन्नधान्य उपलब्ध होत राहिल, या दृष्टीकोनातून शासनाने या योजनेला तीन महिन्यांची मुदतवाढ दिली आहे. राष्ट्रीय अन्न सुरक्षा कायद्यांतर्गत अंत्योदय अन्न योजना आणि प्राधान्य कुटुंबे तसेच थेट लाभ हस्तांतरण योजनेच्या सर्व लाभार्थींना या कल्याणकारी योजनेंतर्गत प्रति व्यक्ती दरमहा 5 किलो धान्य मोफत दिले जाते आहे. या योजनेच्या सहाव्या टप्प्यापर्यंत सरकारने आतापर्यंत 3.45 लाख कोटी रुपये इतका निधी खर्च केला आहे. योजनेच्या सातव्या टप्प्यात 44,762 हजार कोटी रूपये इतका अतिरिक्त खर्च अपेक्षित असून, त्यासह या योजनेच्या सर्व टप्प्यांमधील एकूण खर्च 3.91 लाख कोटी रूपये असणार आहे. या योजनेच्या सातव्या टप्प्यात सुमारे 122 लाख मेट्रिक टन अन्नधान्य प्रदान केले जाणार आहे. योजनेच्या पहिल्या टप्प्यापासून सातव्या टप्प्यापर्यंत एकूण 1121 मेट्रिक टन अन्नधान्याचे वितरण अपेक्षित आहे. सुरू झाल्यापासून आतापर्यंत गेले 25 महिने ही योजना कार्यान्वित आहे. तपशील पुढीलप्रमाणे : पहिला आणि दुसरा टप्पा ( 8 महिने) : एप्रिल’20 ते नोव्हे.’20 टप्पा क्र. 3 ते 5 (11 महिने) : मे’21 ते मार्च’22 सहावा टप्पा (6 महिने) : एप्रिल’22 ते सप्टें.’22
संसदेबाहेर माध्यमांसमोर पंतप्रधानांनी केलेले निवेदन

संसदेच्या महत्त्वपूर्ण अधिवेशनाचा शेवटचा टप्पा आजपासून सुरु होत आहे. प्रामुख्याने आर्थिक विषयांवर यामध्ये चर्चा होईल. या अधिवेशनाचा पहिला टप्पा खूपच फलदायी राहिला. सर्व पक्षांनी मिळून संसदेचे कामकाज सुरळीतपणे चालवण्याचा प्रयत्न केला आणि अनेक महत्त्वपूर्ण निर्णय देखील झाले आणि त्याचे समाधान सर्व पक्षांच्या खासदारांच्या चेहऱ्यावर दिसत होते. यावेळी देखील त्याच उमेदीने, उत्साहाने, लोकशाहीच्या मजबूत परंपरांसह मोकळेपणाने चर्चा करत हे अधिवेशन पार पाडू आणि चांगले निर्णय घेऊ. हा माझा विश्वास आहे. धन्यवाद. असे पंतप्रधानांनी संसदेबाहेर निवेदनात सांगितले.
किर्लोस्कर ब्रदर्स लिमिटेडच्या शताब्दी कार्यक्रमाला पंतप्रधानांची उपस्थिती

किर्लोस्कर ब्रदर्स लिमिटेडचा शताब्दी कार्यक्रम पंतप्रधान नरेंद्र मोदी यांच्या उपस्थितीत आज नवी दिल्लीत झाला. किर्लोस्कर ब्रदर्स मिलिटेडच्या शतकपूर्तीनिमित्त पंतप्रधानांनी एका टपाल तिकीटाचे प्रकाशन केले. किर्लोस्कर ब्रदर्सचे संस्थापक, दिवंगत लक्ष्मणराव किर्लोस्कर यांच्या चरित्राच्या ‘यात्रिक की यात्रा- द मॅन हू मेड मशीन्स’ या हिंदी आवृत्तीचे प्रकाशनही पंतप्रधानांच्या हस्ते झाले. शताब्दी समारंभानिमित्त किर्लोस्कर ब्रदर्स लिमिटेडचे अभिनंदन करत, जोखीम पत्करण्याची नव्या क्षेत्रात पाऊल टाकून त्याचा विस्तार ही आजही भारतीय उद्योजकांची आजही ओळख आहे. देशाचा विकास आणि आपल्या क्षमता विस्तारण्यासाठी भारतीय उद्योजक अधीर असल्याचे पंतप्रधान म्हणाले. नव्या वर्षात प्रवेश करतांना आपण नव्या दशकातही प्रवेश करत आहोत, हे दशक भारतीय उद्योजकांचे असेल, असे पंतप्रधान म्हणाले. सरकार जेव्हा उद्योगांचा अडथळा नव्हे तर भागीदार म्हणून उभे रहाते तेव्हाच देशाच्या जनतेचे खरे सामर्थ्य समोर येते. इराद्यासह सुधारणा, प्रभावी कामगिरी आणि आमुलाग्र बदल हा मागच्या वर्षांतला आमचा दृष्टीकोन राहीला आहे. गेल्या पाच वर्षात देशात प्रामाणिकपणे आणि पूर्णत: पारदर्शकतेसह काम करण्याचे वातावरण राहीले आहे. यामुळे देशाला विशाल उद्दिष्ट ठेवून ते वेळेत साध्य करण्यासाठी प्रोत्साहन मिळते, असे त्यांनी सांगितले. 2018-19 या आर्थिक वर्षात युपीआयमार्फत 9 लाख कोटी रुपयांचे व्यवहार झाले. या वित्तीय वर्षात डिसेंबर पर्यंत 15 लाख कोटी रुपयांचे व्यवहार युपीआयमार्फत झाले. यावरुन देश किती वेगाने डिजिटल व्यवहार स्वीकारत आहे याची प्रचिती येते. कालच उज्वला योजनेला 5 वर्ष पूर्ण झाली. देशात 36 कोटी एलईडी बल्बचे वितरण झाले ही समाधानाची बाब आहे. मेक इन इंडिया मोहीमेची यशोगाथा आपल्या उद्योगासाठी बळ देत आहेत. भारतीय उद्योगाच्या प्रत्येक क्षेत्रात आपल्याला अशा यशोगाथा हव्या असल्याचे पंतप्रधान म्हणाले.
जम्मू काश्मीरमधल्या बस अपघातातल्या मृतांप्रती पंतप्रधानांकडून शोक व्यक्त

जम्मू काश्मीर मधल्या किश्तवाड जिल्ह्यातल्या बस अपघातातल्या मृतांप्रती पंतप्रधान नरेंद्र मोदी यांनी शोक व्यक्त केला आहे. या अपघातातल्या मृतांप्रती दुःख व्यक्त करून त्यांच्या कुटुंबियांचे पंतप्रधानांनी सांत्वन केले आहे. जखमींच्या प्रकृतीला लवकर आराम वाटावा, असे पंतप्रधानांनी म्हटले आहे..
राज्यसभेच्या निवृत्त झालेल्या आणि निवृत्त होणाऱ्या खासदारांच्या सन्मानाप्रित्यर्थ आयोजित समारंभाला पंतप्रधानांची उपस्थिती

पंतप्रधान नरेंद्र मोदी आज राज्यसभेच्या निवृत्त झालेल्या आणि निवृत्त होणाऱ्या खासदारांच्या सन्मानाप्रित्यर्थ आयोजित करण्यात आलेल्या समारंभाला उपस्थित होते. याप्रसंगी पंतप्रधानांनी नमूद केले की, अनुभवी आणि कार्यक्षम व्यक्ति कधीच सेवानिवृत्त होऊ शकत नाहीत. त्यांनी नेहमी त्यांच्या आवडीनुसार लोकांच्या हितासाठी काम करत रहावे. यासंदर्भात त्यांनी माजी राष्ट्रपती ए.पी.जे.अब्दुल कलाम आणि इंग्लडचे माजी पंतप्रधान जॉन मेजर यांचे उदाहरण दिले.
शांततापूर्वक आणि शिस्तबद्ध रितीने नोटा बदलून घेत असल्याबद्दल पंतप्रधानांनी व्यक्त केला आनंद

पाचशे आणि हजार रुपयांच्या नोटा चलनातून रद्द केल्यानंतर नागरीक शांततापूर्वक आणि शिस्तबद्ध रितीने नोटा बदलून घेत असल्याबद्दल पंतप्रधान नरेंद्र मोदी यांनी आनंद व्यक्त केला आहे. अधिक भल्यासाठी नागरीक ज्या सहनशीलतेने आणि उत्साहाने हा मर्यादित त्रास सहन करत आहोत, ते पाहणे आनंददायी असल्याचे पंतप्रधानांनी ट्विटरच्या मालिकेत म्हटले आहे. भ्रष्टाचारमुक्त भारताच्या निर्मितीसाठी सरकारचे प्रयत्न निर्धारपूर्वक सुरु असल्याचा निर्वाळा पंतप्रधानांनी दिला असून, विकासाची फळे सर्व नागरीकांपर्यंत पोहोचतील याची खात्री दिली आहे. नागरीक बँकर्सप्रती आभार व्यक्त करत आहेत आणि शांततापूर्वक आणि शिस्तबद्ध रितीने नोटा बदलून घेत आहेत हे समजल्यावर आनंद होत आहे. बँकमधून पैसे काढण्यासाठी तसेच नोटा बदलून घेण्याच्या कामात लोक ज्येष्ठ नागरीकांना आपणहून मदत करत आहेत हे ऐकूनही खूप आनंद झाला आहे. अधिक भल्यासाठी ज्या सहनशीलतेने अणि उत्साहाने लोक मर्यादित काळासाठी होणारा त्रास सहन करत आहेत, तेही खूप दिलासादायक आहे. भ्रष्टाचार मुक्त भारताच्या निर्मितीसाठी आणि विकासाची फळे प्रत्येक नागरीकापर्यंत पोहोचावी यासाठी सरकारचे प्रयत्न निर्धारपूर्वक सुरुच आहेत असे पंतप्रधानांनी म्हटले आहे.
प्रगती मंचाच्या माध्यमातून पंतप्रधानांचा संवाद

कृतीशील प्रशासन आणि सुनियोजित अंमलबजावणीसाठीच्या ‘प्रगती’ या बहुपर्यायी मंचाच्या माध्यमातून पंतप्रधान नरेंद्र मोदी यांनी आज संवाद साधला. या मंचाच्या माध्यमातून झालेला आजचा हा 20वा संवाद होता. ईशान्येकडील राज्यांमधे उद्भवलेली नैसर्गिक आपत्ती आणि पूरपरिस्थितीचा पंतप्रधानांनी बैठकीच्या सुरुवातीला आढावा घेतला. पूरग्रस्त राज्यांना सर्वतोपरी मदत करण्याचे आश्वासन त्यांनी दिले. वस्तू आणि सेवा कर यंत्रणे अंतर्गत सर्व व्यापाऱ्यांची नोंदणी पूर्ण करण्यासाठी मुख्य सचिवांनी अथक प्रयत्न करावे, असे आवाहन करीत हे काम 15 ऑगस्टपूर्वी पूर्ण करावे, असे पंतप्रधानांनी सांगितले. सीपीडब्ल्यूडी आणि मालमत्ता संचालनालयाशी संबंधित तक्रारींची हाताळणी आणि निवारणाच्या प्रगतीचा पंतप्रधानांनी आढावा घेतला. शहर विकास मंत्रालयाने संवेदनशीलपणे यावर देखरेख ठेवावी, असे त्यांनी सांगितले. सीपीडब्ल्यूडीने सर्व भागधारकांना गव्हर्नमेंट ई-मार्केट प्लेस या मंचावर येण्यासाठी प्रोत्साहन द्यावे, असे आवाहन पंतप्रधानांनी केले. महाराष्ट्रासह, कर्नाटक, आंध्र प्रदेश, तमिळनाडू, पश्चिम बंगाल, ओदिशा, उत्तर प्रदेश उत्तराखंड, हिमाचल प्रदेश आणि अरुणाचल प्रदेश मधील रेल्वे, रस्ते आणि पेट्रोलियम क्षेत्रातील पायाभूत सुविधा विषयक प्रलंबित प्रकल्पांच्या प्रगतीचा पंतप्रधानांनी आढावा घेतला. यात चेन्नई बीच-कोरुकुपेट तिसरा मार्ग आणि चेन्नई बीच-अट्टीपट्टू चौथा मार्ग, हावरा-आमटा-चंपाडंगा नवीन ब्रॉडगेज मार्ग, वाराणसी मार्गाचे चौपदरीकरण तसेच राष्ट्रीय महामार्ग क्रमांक 58 वर मुजफ्फरनगर-हरिद्वार मार्गाचे चौपदरीकरण या प्रकल्पांचा समावेश आहे. आज आढावा घेण्यात आलेले अनेक प्रकल्प दीर्घकाळ प्रलंबित आहेत, त्यापैकी एक तर चार दशकांपासून प्रलंबित आहेत. हे निदर्शनाला आणून देत, पंतप्रधानांनी अशा प्रकारचा विलंब टाळण्यासाठी आणि वाढीव खर्च टाळण्यासाठी सर्व मुख्य सचिवांनी शक्य ती सर्व पावले उचलावित, असे आवाहन त्यांनी केले. अशा पायाभूत सुविधा प्रकल्पांच्या जलद अंमलबजावणीवर पंतप्रधानांनी भर दिला. प्रधानमंत्री आवास (शहरी) योजनेच्या प्रगतीचाही पंतप्रधानांनी आढावा घेतला. संबंधित विभागांनी बांधकाम विषयक नव्या तंत्रज्ञानाचा स्वीकार करावा, असे आवाहन त्यांनी केले.
ज्येष्ठ गायक आणि संगीतकार बप्पी लाहिरी यांच्या निधनाबद्दल पंतप्रधानांनी व्यक्त केला शोक

ज्येष्ठ गायक आणि संगीतकार बप्पी लाहिरी यांच्या निधनाबद्दल पंतप्रधान नरेंद्र मोदी यांनी तीव्र शोक व्यक्त केला आहे. एका ट्विटमध्ये पंतप्रधान म्हणाले; ” बप्पी लाहिरी जी यांचे संगीत विविध भावना सुंदर रीतीने व्यक्त करणारे होते. प्रत्येक पिढीतील लोक त्यांच्या संगीताशी जोडले गेले. त्यांच्या चैतन्यपूर्ण स्वभावाची सर्वांना आठवण येईल. त्यांच्या निधनामुळे दु:ख झाले. त्यांचे कुटुंबीय आणि चाहत्यांप्रति संवेदना.ओम शांती.”
पंतप्रधानांनी अमेरिकेचे राष्ट्राध्यक्ष बिडेन यांच्याशी दूरध्वनीद्वारे साधला संवाद

पंतप्रधान नरेंद्र मोदी यांनी आज अमेरिकेचे राष्ट्राध्यक्ष जोसेफ आर.बिडेन यांच्याशी दूरध्वनीद्वारे संवाद साधला. भारतात लसीकरण मोहीम, अत्यावश्यक औषधांच्या तसेच उपचारपद्धती आणि वैद्यकीय साधनांच्या सुविहित पुरवठ्याची सुनिश्चिती यांच्यासह देशात सध्या आलेल्या कोविड-19 च्या दुसऱ्या लाटेला थोपविण्यासाठी सुरु असलेल्या प्रयत्नांसह, दोन्ही नेत्यांनी आपापल्या देशातील कोविड-19 महामारीच्या परिस्थितीबद्दल चर्चा केली. राष्ट्राध्यक्ष बिडेन यांनी भारतासोबतच्या एकात्मतेच्या भावनेचा उल्लेख केला आणि भारताच्या प्रयत्नांना पाठींबा देण्यासाठी उपचारपद्धती तसेच व्हेन्टिलेटर्स यासारख्या साधनांची मदत करण्यासोबत कोविशिल्ड लसीच्या उत्पादनासाठी आवश्यक कच्च्या माल उपलब्ध करून देण्याचे स्त्रोत शोधण्यासाठी अमेरिका कटिबद्ध आहे, याचा उल्लेख केला. यासंदर्भात मदत आणि पाठिंब्यासाठी अमेरिकेच्या सरकारकडून देऊ करण्यात आलेल्या प्रस्तावाचे पंतप्रधानांनी मनःपूर्वक कौतुक केले. लस-मैत्री आणि कोवॅक्स तसेच क्वाड लस उपक्रमातील भारताचा सहभाग यांच्या माध्यमातून जागतिक स्तरावर कोविड-19 महामारीवर नियंत्रण मिळविण्यासाठीच्या भारताच्या वचनबद्धतेचा त्यांनी विशेष उल्लेख केला. कोविड-19 शी संबंधित लसी, औषधे आणि उपचारासाठी आवश्यक इतर वस्तूंच्या उत्पादनासाठी आवश्यक कच्चा माल आणि संबंधित गोष्टींच्या पुरवठा साखळीचे खुल्या आणि सुलभ पद्धतीने परिचालन सुनिश्चित करण्याची गरज पंतप्रधानांनी या संभाषणादरम्यान बोलताना अधोरेखित केली. दोन्ही नेत्यांनी कोविड-19 महामारीला तोंड देण्यासाठी लस विकसित करणे आणि त्याचा पुरवठा करणे या प्रक्रियेतील भारत-अमेरिका भागीदारीच्या क्षमतांची संभाव्यता अधोरेखित केली आणि यासंदर्भात दोन्ही देशांत सुरु असलेल्या प्रयत्नांमध्ये संपूर्ण समन्वय आणि सहकार्य राखण्याचे आदेश आपापल्या देशातील संबंधित अधिकाऱ्यांना दिले. विकसनशील देशांना लसी आणि औषधे जलदगतीने तसेच परवडणाऱ्या दरात उपलब्ध होण्याची सुनिश्चिती करण्यासाठी ट्रिप्स अर्थात बौद्धिक संपदा हक्कांबाबत व्यवसाय संबंधी दृष्टिकोनाबाबतच्या करारातील अटी शिथिल करण्यासाठी जागतिक व्यापार संघटनेकडे मागणी करण्याच्या भारताच्या मोहिमेबद्दल पंतप्रधान नरेंद्र मोदी यांनी राष्ट्राध्यक्ष बिडेन यांना माहिती देखील दिली. दोन्ही नेत्यांनी नियमितपणे एकमेकांच्या संपर्कात राहण्याचे मान्य केले.
ब्रम्हपुत्रा क्रॅकर आणि पॉलिमर मर्यादित आणि दिब्रुगड नजीकच्या लेपेटकाटा येथील नुमालीगड रिफायनरी मर्यादीतचा मेण प्रकल्प पंतप्रधानांनी राष्ट्राला अर्पण केले

पंतप्रधान नरेंद्र मोदी यांनी आज दिब्रुगड नजीक लेपेटकाटा येथील ब्रम्हपुत्रा क्रॅकर आणि पॉलिमर मर्यादित कंपनी राष्ट्राला समर्पित केली, तसेच नुमालीगड रिफायनरीज्‌ मर्यादित हा मेणाचा प्रकल्प देखील राष्ट्राला समर्पित केला. याप्रसंगी पंतप्रधान म्हणाले की, आज जे हे दोन प्रकल्प राष्ट्राला समर्पित केले आहेत ते दोन कारणांसाठी महत्त्वपूर्ण आहेत. (अ) नैसर्गिक कच्च्या मालासाठी त्यांनी मिळविलेल्या मूल्य वृध्दीसाठी, (ब) आसाममधील युवकांकरिता रोजगार संधी उपलब्धतेसाठी. हे प्रकल्प राष्ट्राला समर्पित केल्यामुळे देशात आणि आसाममध्ये आनंदाचे वातावरण आहे असे मोदी म्हणाले. हे प्रकल्प वेळेत पूर्ण केल्याचे महत्त्व अधोरेखित करताना पंतप्रधान म्हणाले की, यामुळे खात्रीशीर रोजगार निर्मिती होईल आणि अतिरिक्त वाढणारा खर्च टाळता येईल. भारतीय युवकांना रोजगार मिळावे यासाठी देशात औद्योगिक विकास जलदगतीने होणे आवश्यक आहे. याचसंदर्भात पंतप्रधानांनी त्यांच्या “प्रगती” या उपक्रमाचा उल्लेख केला जो लाखो-करोडो रुपयांच्या बंद पडलेल्या प्रकल्पांना पुन्हा कार्यान्वित होण्याची चालना देतो. भारताच्या सर्वांगिण विकासासाठी पूर्व भारताचा विकास झालाच पाहिजे याचा पंतप्रधानांनी यावेळी पुनरुच्चार केला. यासंदर्भात त्यांनी सांगितले की, ईशान्य भारतातील पायाभूत आणि दळणवळण सुविधांचा विकास करत केंद्र सरकार या प्रदेशाकडे विशेष लक्ष देत आहे. पंतप्रधान म्हणाले की, युवकांना रोजगाराच्या नवीन संधी उपलब्ध करुन देण्याचे उद्दिष्ट समोर ठेवूनच केंद्र सरकारने मुद्रा आणि स्टार्ट अप इंडियासारखे उपक्रम सुरु केले आहेत. मोठया शहरांमध्येच नाही तर छोटया शहरांमध्ये देखील रोजगारांच्या संधी उपलब्ध झाल्या पाहिजेत. केंद्र सरकार सांघिक सहकार्याच्या तत्त्वावर कार्य करत आहे आणि विकासासाठी केंद्र व राज्य सरकारांनी एकत्रित काम केले पाहिजे असेही पंतप्रधानांनी यावेळी सांगितले.
पंतप्रधान 14 जूनला छत्तीसगड दौऱ्यावर

पंतप्रधान नरेंद्र मोदी 14 जूनला छत्तीसगडला भेट देणार आहेत. भिलई येथे, विस्तारित आणि अद्ययावत भिलई स्टील प्लान्टचे राष्ट्रार्पण, पंतप्रधान करणार आहेत. उत्पादकता, दर्जा, किफायतशीर दर, ऊर्जा कार्यक्षमता आणि पर्यावरण रक्षण या दृष्टीने अद्ययावत तंत्रज्ञानाचा वापर करत या कारखान्याचे आधुनिकीकरण करण्यात आले आहे. याच कार्यक्रमात पंतप्रधान, आयआयटी भिलईच्या कायमस्वरुपी परिसराचे भूमीपूजन करणार आहेत. भारत नेटच्या दुसऱ्या टप्प्याची सुरुवात झाल्याचे दर्शवणाऱ्या एका पट्टीकेचेही पंतप्रधान अनावरण करतील. भारत नेट प्रकल्पाद्वारे भूमीगत ऑप्टिकल फायबर नेटवर्कद्वारे ग्रामपंचायती जोडण्याचे उद्दिष्ट आहे. जगदलपूर आणि रायपूर दरम्यानच्या हवाई सेवेचेही पंतप्रधानांच्या हस्ते उद्‌घाटन होणार आहे. सरकारच्या विविध योजनांच्या लाभार्थ्यांना लॅपटॉप, धनादेश आणि प्रशस्तीपत्रांचे वाटप त्यांच्या हस्ते करण्यात येईल. एका जनसभेलाही पंतप्रधान संबोधित करणार आहेत. भिलईत दाखल होण्यापूर्वी, पंतप्रधान नया रायपूर स्मार्ट सिटीला भेट देणार असून शहरासाठीच्या इंटिग्रेटेड कमांड ॲन्ड कंट्रोल रुम अर्थात एकीकृत सूचना आणि नियंत्रण केंद्राचे उद्‌घाटन ते करणार आहेत.
54 व्या पोलिस महासंचालकांच्या परिषदेला पंतप्रधानांनी केले मार्गदर्शन

पुणे येथे आयोजित करण्यात आलेल्या 54 व्या पोलिस महासंचालकांच्या परिषदेला पंतप्रधानांनी आज मार्गदर्शन केले. गेले दोन दिवस या परिषदेमध्ये विविध विषयांवर विचार मंथन करण्यात आले. आज सायंकाळी परिषदेचा समारोप पंतप्रधानांच्या मार्गदर्शनपर भाषणाने झाला. यावेळी पंतप्रधानांच्या हस्ते राष्ट्रपती पदक सन्मान मिळवलेल्या गुप्तचर संस्थेच्या पोलिस अधिका-यांचा गौरव करण्यात आला. परिषदेच्या माध्यमातून येत असलेल्या महत्वपूर्ण आणि मौलिक सूचना तसेच विचारांची होणारी देवाण-घेवाण लक्षात घेवून पूर्वी एक दिवसीय होणारी पोलिस महासंचालकांची ही परिषद आता 2015 पासून दोन-तीन दिवसांची होवू लागली आहे. तसेच अलिकडे या परिषदेचे आयोजन दिल्लीच्याबाहेर देशात वेगवेगळ्या भागात होवू लागली आहे. तसेच परिषदेच्या आयोजन प्रक्रियेत अतिशय महत्वपूर्ण बदल करण्यात आले असून पंतप्रधान आणि गृहमंत्री यांची उपस्थिती या परिषदेला असते. देशाला असलेला धोका लक्षात घेवून पंतप्रधान आणि गृहमंत्री यांच्या नेतृत्वाखाली या परिषदेत पोलिस महासंचालकांची समिती नियुक्त करण्यात आली. तसेच या परिषदेत काही धोरणात्मक विषयांवर सखोल चर्चा करण्यात आली. यावर्षी देशांतर्गत दहशतवाद, नक्षलवादी कारवाया, सागरी सुरक्षा, सायबर धोका अशा महत्वपूर्ण विषयावर वेगवेगळ्या 11 गाभा समूह स्थापन करून विचारमंथन करण्यात आले. देशभरामध्ये शांतता नांदण्यासाठी पोलिस कर्मचारी करीत असलेल्या अथक परिश्रमाबद्दल पंतप्रधान मोदी यांनी पोलिस दलाचे कौतुक केले. पोलिसांच्या या कष्टामागे त्यांचा परिवारही आहे, हे आपण कोणीही विसरता कामा नये, असंही मोदी यावेळी म्हणाले. पोलिस दलाच्या आश्वासक कामगिरीमुळे समाजात पोलिसांविषयी विशेषतः महिला आणि मुलांच्या मनात आदराची भावना असल्याचेही पंतप्रधानांनी सांगितले. महिला आणि मुलींना समाजात वावरताना सुरक्षित वाटतं, त्याचे श्रेय पोलिस खात्याला जाते, असंही मोदी यावेळी म्हणाले. सामान्य जनतेला नेमके काय वाटते, त्यांच्या पोलिसांकडून आशा-अपेक्षा काय आहेत, हे जाणून घेण्यासाठी आजच्या काळात आधुनिक तंत्रज्ञानाची एखाद्या शस्त्राप्रमाणे मदत होत आहे. सरकारने ‘अॅक्ट ईस्ट’ धोरण तयार केले आहे, यासाठी ईशान्येकडील राज्यांमधील पोलिस महासंचालकांनी विशेष मदत करण्याचे आवाहन या परिषदेत करण्यात आले. पोलिस अधिकारी वर्गाला सातत्याने तणावपूर्ण परिस्थितीमध्ये कार्यरत रहावं लागत आहे, यातून मार्ग काढण्यासाठी विशेष प्रयत्न करण्याची आवश्यकता आहे. आपल्याकडे प्रशासकीय सेवेमध्ये जाण्यासाठी परीक्षा देताना ते उमेदवार येत असलेल्या तणावाचे व्यवस्थापन करतात, तसेच पोलिस अधिकारी वर्गानेही तणाव कमी करण्याचे प्रयत्न करावेत. राष्ट्रहितासाठी समाजातल्या दुर्बल घटकासाठी कार्यरत राहण्याचे आवाहन पंतप्रधान मोदी यांनी यावेळी केले.
राष्ट्रकुल स्पर्धेतल्या पदक विजेत्यांशी पंतप्रधानांनी साधला संवाद

नुकत्याच संपलेल्या राष्ट्रकुल स्पर्धेतल्या पदकविजेत्यांशी पंतप्रधान नरेंद्र मोदी यांनी संवाद साधला. सर्व पदक विजेत्यांचे पंतप्रधानांनी अभिनंदन केले तसेच पदक प्राप्त करण्यात असफल ठरलेल्या मात्र उत्तम कामगिरी करणाऱ्या खेळाडूंची पंतप्रधानांनी प्रशंसा केली. क्रीडा क्षेत्रातली कामगिरी प्रत्येकाला स्फूर्ती देते. पदकविजेत्या खेळाडूंच्या कामगिरीमुळे देशाची मान अभिमानानं उंचावली आहे. जागतिक क्रीडा स्पर्धेत भारतीय क्रीडापटूने विजय संपादन केल्यानंतर भारताचा राष्ट्रध्वज डौलाने फडकतो असे पंतप्रधान म्हणाले. सध्याच्या काळात क्रीडापटूचा कार्यकाळ अनेक दशकांचा राहू शकतो. यासंदर्भात त्यांनी मेरी कोम यांचे उदाहरण देत खासदार असतानाही त्यांनी सुवर्णपदक प्राप्त केल्याचे सांगितले. खेळाडू म्हणून आपल्या यशस्वी कारकिर्दीनंतर आता अनेक खेळाडूंना प्रशिक्षण देणाऱ्या पुलेला गोपीचंद यांचे उदाहरणही पंतप्रधानांनी दिले. सध्याच्या काळात कौशल्य, प्रशिक्षण, मेहनत, एकाग्रता याबरोबरच मानसिक दृढताही आवश्यक आहे. यासंदर्भात योगाभ्यास उपयुक्त असल्याचे पंतप्रधान म्हणाले. क्रीडापटूंनी आपल्याला लहानपणापासून मार्गदर्शन करणाऱ्या, घडवणाऱ्या गुरु, शिक्षकांच्या संपर्कात राहावे असे आवाहन पंतप्रधानांनी केले. केंद्रीय युवा कल्याण आणि क्रीडा राज्यमंत्री कर्नल राज्यवर्धन राठोड यावेळी उपस्थित होते.
पंतप्रधान उद्या साधणार वाराणसीतील स्वयंसेवी संस्थांच्या प्रतिनिधींशी संवाद

टाळेबंदी दरम्यान अन्न वितरण आणि इतर सहाय्य उपायांच्या दिशेने या संघटनांच्या प्रयत्नांवर पंतप्रधान करणार चर्चा कोविड महामारीच्या पार्श्वभूमीवर केलेल्या टाळेबंदी दरम्यान,वाराणसीतील रहिवासी आणि सामाजिक संघटनांच्या सदस्यांनी स्वत: च्या प्रयत्नांद्वारे तसेच जिल्हा प्रशासनाला मदत देऊन गरजूना वेळेवर अन्न उपलब्ध होईल हे सुनिश्चित केले. पंतप्रधान नरेंद्र मोदी उद्या त्यांच्या अनुभवाविषयी चर्चा करण्यासाठी आणि त्यांचे प्रयत्न जाणून घेण्यासाठी व्हिडिओ कॉन्फरन्सिंगद्वारे अशा संघटनांच्या प्रतिनिधींशी संवाद साधतील. टाळेबंदी दरम्यान, वाराणसीतील शंभराहून अधिक संस्थांनी जिल्हा प्रशासनाच्या अन्न वितरण केंद्राद्वारे तसेच वैयक्तिक प्रयत्नांद्वारे सुमारे 20 लाख भोजन पॅकेट्स आणि 2 लाख कोरडा शिधा किटचे वितरण केले. अन्न वितरणाव्यतिरिक्त या संस्थांनी मास्क, सॅनिटायझर्स इत्यादीच्या वितरणात मोलाचे योगदान दिले. जिल्हा प्रशासनातर्फे त्यांना ‘कोरोना योद्धा’ म्हणून गौरविण्यात आले आहे. या संस्था शिक्षण, सामाजिक, धार्मिक, आरोग्य, हॉटेल्स / सामाजिक क्लब आणि इतर व्यावसायिक क्षेत्रांसह विविध क्षेत्रात सेवा देतात.
तामिळनाडुच्या चक्रीवादळात प्राण गमावलेल्यांना पंतप्रधानांनी वाहिलीश्रद्धांजली

पंतप्रधान नरेंद्र मोदी यांनी तामिळनाडुतील चक्रीवादळामुळे झालेल्या जीवितहानीबद्दल शोक व्यक्त केला आहे. पंतप्रधान म्हणाले, "चक्री वादळात मृत्युमुखी पडलेल्या कुटुंबियांचे दुःख मी समजू शकतो. या वादळा दरम्यान जखमी झालेल्यांनी लवकर बरे व्हावे यासाठी मी प्रार्थना करतो. चक्री वादळाच्या पार्श्वभूमीवर मदतीसाठी सर्व यंत्रणा राबत असून, शक्य ते सर्व सहकार्य पुरविण्यासाठी अधिकारी कार्यरत आहेत. पंतप्रधान पुढे म्हणाले की, तामिळनाडुचे मुख्यमंत्री थिरु एडूप्पादी के. पलानीस्वामी यांच्याशी राज्याच्या वादळामुळे उदभवलेल्या परिस्थितीबद्दल माझे बोलणे झाले असून, केंद्र सरकारतर्फे, सर्वोतोपरी सहाय्य करण्याचे आश्वासन मी दिले आहे. मी तमिळनाडुच्या जनतेच्या सुरक्षा आणि कल्याणासाठी प्रार्थना करतो "
म्हैसूर दसरा सोहळ्याची क्षणचित्रे पंतप्रधानांनी शेअर केली

नवी दिल्‍ली, 6 ऑक्‍टोबर 2022 पंतप्रधान नरेंद्र मोदी यांनी म्हैसूर दसरा सोहळ्याची क्षणचित्रे शेअर केली आहेत. आपली संस्कृती आणि वारसा अतिशय देखण्या पद्धतीने जतन करणाऱ्या म्हैसूरच्या जनतेचे त्यांनी कौतुकही केले आहे. 2022 च्या योग दिनानिमित्त म्हैसूरला दिलेल्या भेटीतल्या रम्य आठवणींनाही पंतप्रधानांनी उजाळा दिला. एका नागरिकाच्या ट्विटचा उल्लेख करत पंतप्रधानांनी ट्विट केले; “म्हैसुरमधील दसरा नेत्रदीपक आहे. म्हैसूरमधील लोकांनी आपली संस्कृती आणि वारसा इतक्या सुंदर पद्धतीने जपल्याबद्दल मी त्यांचे कौतुक करतो. अलिकडेच 2022 च्या योग दिनानिमित्त म्हैसूरला दिलेल्या भेटीतल्या माझ्या आठवणी रम्य आहेत.”